S-26/2013

Mál þetta, sem dómtekið var 5. júní sl., höfðaði lögreglustjórinn á Vestfjörðum með ákæru 14. maí 2013 á hendur ákærða, K-kk-þgf D-kk-þgf, kt. [...], Króki 1, Ísafirði;

„fyrir fíkniefnalagabrot, með því að hafa miðvikudaginn 4. mars 2011, á heimili sínu að Króki 1, Ísafirði, haft í vörslum sínum í sölu- og dreifingarskyni 57 grömm af marijúana og að hafa frá október 2010 til 4. mars 2011 selt 60 grömm af marijúana á Vestfjörðum.

Teljast þessi brot varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 82/1998, sbr. lög nr. 68/2001 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Er þess krafist að ákærði verði dæmdur til refsingar og greiðslu alls sakarkostnaðar.

Jafnframt er krafist upptöku á ofangreindum 57 grömmum af marijúana, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

I.

Ákærði kom fyrir dóm 5. júní sl. og viðurkenndi brot sín eins og þeim er lýst í ákæru. Játning ákærða samrýmist gögnum málsins. Brot hans teljast því sönnuð og varða þau við tilgreind laga- og reglugerðarákvæði í ákæru. Samkvæmt þessu þykja vera efni til að leggja dóm á málið á grundvelli 1. mgr. 164. gr. laga nr. 88/2008 um meðferð sakamála.

II.

Samkvæmt vottorði sakaskrár ríkisins var ákærði dæmdur til greiðslu 250.000 króna sektar í júní 2004 fyrir fíkniefnabrot. Þá gekkst hann 29. apríl sl. undir sektargerð lögreglustjóra þess efnis að hann greiddi 190.000 krónur í sekt og sætti sviptingu ökuréttar í tvö ár fyrir fíkninefna- og umferðarlagabrot.

Brot þau sem ákærði hefur nú verið sakfelldur fyrir voru framin áður en hann gekkst undir fyrrnefnda sektargerð lögreglustjóra. Í málinu skal því dæma honum hegningarauka, er samsvari þeirri þynging hegningarinnar, sem kynni að hafa orðið, ef dæmt hefði verið um öll brotin í fyrra málinu, sbr. 78. gr. almennra hegningarlaga nr. 19/1940.

Samkvæmt framansögðu hefur ákærði verið sakfelldur fyrir sölu fíkniefna og vörslur slíkra efna í söluskyni. Að því athuguðu og að virtu því magni fíkniefna sem hér um ræðir þykir refsing ákærða réttilega ákveðin 45 daga fangelsi.

Af gögnum málsins verður ráðið að rannsókn þess hafi verið langt komin strax að kvöldi 4. mars 2011. Þá lá efnaskýrsla lögreglustjórans á höfuðborgarsvæðinu fyrir 15. sama mánaðar. Virðist sem þá hafi orðið rúmlega tíu mánaða hlé á rannsókninni, sem ekki hefur verið skýrt. Þá hefur heldur ekki verið upplýst um ástæður þess að ríflega eitt ár leið frá því að rannsókn lögreglu lauk endanlega, þ.e. um miðjan febrúar 2012, og þar til ákæra var gefin út í málinu. Að virtum þessum drætti á meðferð málsins þykir ekki annað koma til álita en fresta fullnustu refsingar ákærða, með heimild í 57. gr. almennra hegningarlaga nr. 19/1940, og skal hún falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Með vísan til kröfugerðar ákæruvalds, gagna málsins og tilgreindra lagaákvæða í ákæruskjali ber að gera upptæk þau 57 grömm af maríjúana er lögregla haldlagði við rannsókn málsins.

Engan sakarkostnað leiddi af rannsókn og rekstri máls þessa.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, K-kk-nf D-kk-nf, sæti fangelsi í 45 daga en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 57 grömmum af marijúana.

K-kk-nf H-kk-nf